Man dood ná hy onder bewegende trekker invalŉ Man is Dinsdag dood nadat hy naby Bronkhorstspruit onder ŉ trekker ingeval het. Jeffrey Wicks, woordvoerder van Netcare 911 sê die man, in sy 20s, het die trekker op ŉ grondpad bestuur toe die ongeluk omstreeks 16:00 gebeur het. “Dit blyk of die man van sy sitplek afgegly het en toe onder die bewegende trekker ingeval het,” het Wicks gesê. Wicks sê die trekker het uiteindelik teen ŉ heining tot stilstand gekom, maar die man was steeds onder die trekker vasgeknyp. “Hy het noodlottige beserings opgedoen en is op die toneel dood verklaar.”